钦定古今图书集成/明伦汇编/交谊典/第063卷 > 宋册府元龟 > 《上兖州崔长史启》前人
## 钦定古今图书集成/明伦汇编/交谊典/第063卷 > 宋册府元龟 > 《上兖州崔长史启》前人

侧承。鄷城戢耀，骇电之辉俄剖；沙丘蜿迹，𥬞云之辔
载驰。然则激溜侵星，佩潜蛟于壮武；腾镳历块，骋蹀
骏于咸阳。且煦辙波鳞，侧羡鳌潭之跃；触笼云翼，局
望鹏隅之迅。是以齐郊夕唱，牛歌掞白水之词；汉境
朝趋，车候惊拂尘之思。伏惟某公腾澜浴景，濬灵派
以含珠；擢翰捎云，翊孤岩而耸桂。崇基垒秀，匡霸道
于周盟；茂绪联辉，赞文场于汉戚。伟龙章之秀质，腾
孔雀于觿年；叶凤彩之英姿，辨蟾精于弱岁。灵台宏
远，驰宵练于霜潭；策府幽深，绚朝虹于璧渚。心波湛
汉，咏魄曜于黄陂；情岳干天，韫风云于嵇𪩘。龙津共
济，竞忻登御之车；芜室钦贤，必揽澄清之辔。郁文条
而耀彩，藻逸潘花；晔词峰而衒价，光浮卫玉。然则昆
溪既琢，必见山川之精；树羽已悬，行嗣云《韶》之响。是
以佐龟阴而演化，务肃万城；翼麟壤以宣风，恩覃千
里。徽猷克著，逾盛德于休征；声绩聿宣，轶规模于恭
祖。佩吕刀而绍美，已赞褰帷之游；屈庞骥而流芳，将
叶顺风之问。加以侧阶引彦，鉴宋子之微言；倒屣迎
宾，辨王生之雅量。故使圆流之下，探照乘于长波；高
岫之巅，剖连城于幽石。某瓶筲小器，鹪蚊末品。斜带
峄梧，戢晞阳之厚德；旁邻汶篠，慕贯时之贞劲。直以
容膝一丘，曲阜之瓢遽切；枕肱五亩，成都之壁已劳。
担石厌于糟糠，负薪疲于短褐。然则少奉过庭之训，
长趋克己之方。弋志书林，咀《风骚》于《七略》。耘情义圃，
偃图籍于九流，洒惠泽于阳波，屡泛文通之麦；峻曲
岸于莺谷，时遗公叔之冠。虽不能纵逸韵于霜皋，唳
野致九天之响，而颇亦蓄馀芬于露薄，垂薰，有十步
之芳。而乃恧迹鲁鸿，悲荆山之抵鹊；簉鸣韩犬，叹稽
阜之横梁。方今玉管躔秋，金风动籁。吴宫归乙，望阴
岫以依迟；素林反雁，候朝阳而抵举。籯金味道之子，
候𫄸帛以弹冠；屑玉含毫之人，望弓旌而跷足。窃不
揆于庸识，辄轻拟于扬庭。所冀恩波，时流咳唾。傥蒙
分其斗水，济濡沫之枯鳞；惠以馀光，赈孀居之寒女。
得使伏枥驽蹇，希骐骝而蹀足；窜棘翩翾，排鹓鸾而
刷羽。则捐驱匪吝，碎首无词。虽复投报杨金，君子以
之贻惠；效诚魏草，小人之所怀恩。轻渎威严，惧深履
尾。载尘听览，迫甚蹈冰。谨启。